ANC weier ondersoek na staatskapingArgieffoto Van die LP’s het 103 ten gunste van ŉ ad hoc komitee gestem om die ondersoek te doen, maar 169 LP’s het daarteen gestem. Een persoon het buite stemming gebly. David Maynier, DA-LP, het tydens die voorafgaande debat oor die mosie ŉ beroep op die ANC-LP’s gedoen om “die regte ding te doen” en die mosie te ondersteun. “Ons moet opstaan teen staatskaping omdat dit die oppergesag van die gereg ondermyn. Dit ondermyn die geldigheid van demokrasie in Suid-Afrika,” het Maynier gesê. “Moenie ŉ fout maak nie, ons kan opstaan teen staatskaping en ons kan dit doen deur ŉ ad hoc komitee op die been te bring om die bewerings van staatskaping deur sekere individue en hul beweerde onbehoorlike invloed oor die regering te ondersoek en terugvoer gee aan die nasionale vergadering teen 30 Oktober 2016.” Mmusi Maimane, die leier van die DA, het gesê pres. Jacob Zuma is ŉ marionet vir die Gupta-familie. “President Zuma is so diep in die Guptas se sakke, ek is verras om te sien daardie sakke is nog nie as ŉ nasionale sleutelpunt verklaar nie,” het hy gesê. Fana Mokoena van die EFF het gesê ministers se verhoudings met die Guptas moet ook ondersoek word en moet gevolg word deur nog ŉ ondersoek na ander invloedryke families in Suid-Afrika. “Ons gaan weer terugkom en ook staatskaping deur die Ruperts en ander mense ondersoek,” het Mokoena gesê. Die VF Plus het gesê indien die ANC teen die mosie stem, stuur hulle die boodskap uit dat die regerende party die staatskaping probeer beskerm. “Hierdie persepsies en feite bestaan reeds. Ons almal weet dit is daar. Waarom sal julle ŉ ad hoc komitee [om dit te ondersoek] teenstaan?” het die party se Cornè Mulder gevra. Die ANC het egter al die opposisiepartye se pleidooie geïgnoreer en daarop aangedring dat die land se wetstoepassingsagentskappe en hoofstuk 9-instellings ŉ beter opsie is om “korrupte staatskaping deur middel van tenders” te ondersoek. Sahlulele Luzipo, ANC-LP, het gesê instansies, wat juis op die been gebring is om korrupsie en wanadministrasie te ondersoek, moet gebruik word. “As die parlement iets opreg wil doen, moet dit sorg dat hierdie instansies sake van hierdie aard kan ondersoek en terugvoer aan die parlement te gee en nie die parlement ŉ instrument van ondersoek maak nie,” het hy gesê.